Dobava in vgradnja vodnih filtrov ter uporaba 76.a člena ZDDV-1

Pojasnilo DURS, št. 4230-402/2010, 22. 11. 2010

Davčni zavezanec navaja, da davčni zavezanec z veljavno identifikacijsko številko za DDV proizvaja in prodaja vodne filtre v Sloveniji, ki se lahko inštalirajo pod kuhinjskim koritom ali umivalnikom. Navaja primer, ko kupec naroči vodne filtre z montažo pri prodajalcu, ki te skupaj s storitvijo montaže nato naroči pri proizvajalcu. Proizvajalec montira vodne filtre pri kupcu, račun za blago in storitve pa izda prodajalcu. Prodajalec po opravljeni dobavi z montažo vodnih filtrov izda račun kupcu. Vse tri osebe so davčni zavezanci, identificirani za namene DDV v Sloveniji. V zvezi z navedenim se postavlja dilema, ali je dobava vodnih filtrov z montažo, ki jo proizvajalec zaračuna prodajalcu in ta naprej kupcu, pri čemer so vse transakcije opravljene v Sloveniji, predmet obrnjene davčne obveznosti na podlagi 76.a člena ZDDV-1?

V nadaljevanju pojasnjujemo:

Montaža filtrirnih naprav za čiščenje in mehčanje vode se po pojasnilu Statističnega urada RS uvršča v podrazred 33.200 Montaža industrijskih strojev in naprav, zato se mehanizem obrnjene davčne obveznosti v konkretnem primeru ne uporabi.

Mehanizem obrnjene davčne obveznosti pa se uporabi tako v primeru, ko dobavo blaga in s tem blagom povezano gradbeno storitev zaračuna proizvajalec prodajalcu, kot tudi v primeru, ko prodajalec zaračuna dobavo tega istega blaga in s tem blagom povezano gradbeno storitev kupcu.

Zakon o davku na dodano vrednost – ZDDV-1 (Uradni list RS, št. 10/10 – UPB2 in 85/10) v a) točki prvega odstavka 76.a člena določa, da mora DDV plačati davčni zavezanec, identificiran za namene DDV v Sloveniji, kateremu se opravijo gradbena dela, vključno s popravili, čiščenjem, vzdrževanjem, rekonstrukcijo in rušenjem v zvezi z nepremičninami.

Za razvrstitev storitev se v skladu s 146. členom ZDDV-1 uporablja standardna klasifikacija dejavnosti.

Pravilnik o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08,123/08, 105/09 in 27/10) v 127.b členu določa, da se med gradbena dela iz a) točke 76.a člena ZDDV-1 uvrščajo storitve pod šifro F/GRADBENIŠTVO standardne klasifikacije dejavnosti.

Po pojasnilu Statističnega urada RS (SURS) se montaža filtrirnih naprav za čiščenje in mehčanje vode uvršča v podrazred 33.200 Montaža industrijskih strojev in naprav, tudi ko se te naprave montirajo v gospodinjstvih.

Do prenosa obračuna in plačila DDV na prejemnika blaga ali storitve pride v primeru, ko davčni zavezanec opravi storitev iz šifre F/Gradbeništvo SKD. Ko torej davčni zavezanec opravi transakcijo, ki vključuje montažo, instalacijo ali drugo storitev iz šifre F/GRADBENIŠTVO standardne klasifikacije dejavnosti ter hkrati s storitvami opravi povezano dobavo blaga, je treba takšno transakcijo za namene uporabe 76.a člena ZDDV-1 opredeliti kot enotno transakcijo, za katero se v celoti uporabi mehanizem obrnjene davčne obveznosti ter s tem prenese obračun in plačilo davka na prejemnika navedene transakcije. Pri tem ni pomembna vrednost blaga ali storitve v navedeni transakciji, prav tako ni pomembno, katera dobava je prevladujoča in ali sta dobavi na računu izkazani ločeno.

Strinjamo se z mnenjem davčnega zavezanca, da tako proizvajalec, ki prodajalcu zaračuna dobavo blaga in s tem blagom povezano gradbeno storitev, kot tudi prodajalec, ki kupcu zaračuna dobavo blaga in s tem blagom povezano gradbeno storitev, pri izdaji računa uporabita mehanizem obrnjene davčne obveznosti iz 76.a člena ZDDV-1.